

 LĒMUMS

Ādažos, Ādažu novadā

2025. gada 24. jūlijā **Nr.** **297**

**Par izmaiņām Siguļu pirmsskolas izglītības iestādes “Piejūra”** **struktūrā**

Ādažu novada pašvaldības dome izskatīja Siguļu pirmsskolas izglītības iestādes “Piejūra” (turpmāk – SPII) vadītājas 03.07.2025. iesniegumu par izmaiņām iestādes struktūrā (reģistrēts ar Nr. ĀNP/1-21-2/25/473).

Saskaņā ar domes 26.06.2025. lēmuma Nr. 231 “Par speciālās izglītības programmas īstenošanu Ādažu novada pirmsskolas izglītības iestādēs” 1. punktā noteikto, SPII vadītājai jāorganizē speciālās izglītības programmas izglītojamajiem ar garīgās attīstības traucējumiem (IP kods – 01015811) īstenošanu no 2025. gada 1. septembra. Tāpēc SPII ir jānodrošina Ministru kabineta 2019. gada 19. novembra noteikumu Nr. 556 “Prasības vispārējās izglītības iestādēm, lai to īstenotajās izglītības programmās uzņemtu izglītojamos ar speciālām vajadzībām” izpilde.

Saskaņā ar Valsts izglītības informācijas sistēmas datu bāzes datiem SPII ir viens izglītojamais, kuram jānodrošina izglītības ieguve izglītības programmā (IP kods 01015811).

Pamatojoties uz VDEĀVK Nr. 2024/29385 atzinumu, lai nodrošinātu speciālās pirmsskolas izglītības programmas īstenošanu, izglītojamajam ir nepieciešams asistents.

Atbilstoši Ministru kabineta 2012. gada 9. oktobra noteikumu Nr. 695 “Kārtība, kādā piešķir un finansē asistenta pakalpojumu izglītības iestādē” (turpmāk – MK noteikumi Nr.695) 10.2. apakšpunktam, valsts nodrošinātā atlīdzība par vienu asistenta pakalpojuma stundu ir 5,42 *euro*, tai skaitā darba samaksa, valsts sociālās apdrošināšanas obligātā iemaksa un iedzīvotāju ienākuma nodoklis, kas nav konkurētspējīga darba tirgū, jo tiek maksāta tikai par tām stundām, kad izglītojamais apmeklēs SPII. Līdzšinējā pieredze liecina, ka tādējādi nav iespējams piesaistīt kvalificētus darbiniekus, lai ilgtermiņā nodrošinātu izglītojamajam nepieciešamo atbalstu.

Ņemot vērā iepriekš minēto, nepieciešams veikt grozījumus SPII struktūrā un uz laiku, kamēr SPII izglītojamajiem asistenta atbalsts ir nepieciešams, izveidot jaunu amata vietu “Skolotāja palīgs-asistents” (profesiju klasifikatora kods 5312 01, saime 33, līmenis I, algu grupa 4, mēnešalga 1166 *euro* (amata galvenie pienākumi – pielikumā). Amata aprakstā iekļaujams nosacījums, ka darbinieks pilda skolotāja palīga pienākumus, ja izglītojamais, kuram nepieciešams asistents, neapmeklē iestādi.

MK noteikumu Nr. 695 izpratnē izglītojamajām personām ar invaliditāti pirmsskolas izglītības iestādēs piešķir no valsts budžeta apmaksātu asistenta pakalpojumu pārvietošanās atbalstam un pašaprūpes veikšanai. Skolotāja palīga-asistenta nostrādātā darba uzskaite tiks diferencēta, atsevišķi uzskaitot darba stundas, ko darbinieks nostrādās pildot skolotāja palīga un asistenta pienākumus (atbilstoši izglītojamā apmeklējumam), lai darba samaksu daļēji varētu kompensēt no valsts piešķirtā finansējuma. Ja valsts finansējums netiks piešķirts, darba samaksa tiks finansēta no pašvaldības budžeta.

Amata vietas uzturēšanai 2025. gadā nebūs ietekmes uz pašvaldības budžetu, jo finanšu līdzekļi līdz 5764,24 *euro* (alga, sociālās garantijas un nodokļi) ir pieejami SPII budžeta tāmē, kā ietaupījums no amatu vakancēm. 2026. gadā ietekme uz pašvaldības budžetu būs līdz 14410,59 *euro*.

Pamatojoties uz Pašvaldību likuma 10. panta pirmās daļas 14. punktu, Valsts un pašvaldību institūciju amatpersonu un darbinieku atlīdzības likuma 2. panta pirmās daļas 14. punktu, 7. panta ceturto daļu, Ministru kabineta 2022. gada 26. aprīļa noteikumiem Nr. 262 “Valsts un pašvaldību institūciju amatu katalogs, amatu klasifikācijas un amatu apraksta izstrādāšanas kārtība”, Ministru kabineta 2012. gada 9. oktobra noteikumiem Nr. 695 “Kārtība, kādā piešķir un finansē asistenta pakalpojumu izglītības iestādē”, pašvaldības Amatu klasificēšanas darba grupas 08.07.2025. atzinumu un domes Finanšu komitejas 16.07.2025. atzinumu, Ādažu novada pašvaldības dome

**NOLEMJ:**

1. Ar 2025. gada 1. septembri izveidot Siguļu PII “Piejūra” vienu amata vietu “Skolotāja palīgs-asistents”, profesijas kods *5312 01*, saime 33, līmenis I, algu grupa 4, mēnešalga 1166 *euro* uz noteiktu laiku, līdz 2026. gada 31. augustam.
2. Lēmuma 1. punkta izpildei:
	1. veikt grozījumus Ādažu novada pašvaldības domes 27.12.2025. lēmuma Nr. 515 “Par pašvaldības amatpersonu un darbinieku mēnešalgām 2025. gadā” 13. pielikumā;
	2. nepieciešamo finansējumu nodrošināt no Siguļu PII “Piejūra” 2025. gada budžeta tāmes līdzekļiem un iekļaut 2026. gada budžeta tāmes projektā.
3. Pašvaldības izpilddirektoram veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU